[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.12.2007

SEC(2007) 1662

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το ευρωπαϊκό έτος για την καταπολέμηση της φτώχειας και του κοινωνικού αποκλεισμού (2010)

Εκτενής Περίληψη ΕΚΤΙΜΗΣΗΣ ΑΝΤΙΚΤΥΠΟΥ {COM(2007) 797 final} {SEC(2007) 1661}

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με το ευρωπαϊκό έτος για την καταπολέμηση της φτώχειας και του κοινωνικού αποκλεισμού (2010)

1. Γενικο πλαισιο και διαβουλευση με τα ενδιαφερομενα μερη

78 εκατομμύρια άτομα ζουν στα όρια της φτώχειας στην Ευρωπαϊκή Ένωση. Η καταπολέμηση της φτώχειας και του κοινωνικού αποκλεισμού αποτελεί βασικό στόχο για την Ευρωπαϊκή Ένωση και τα κράτη μέλη της. Κατά τη δρομολόγηση της στρατηγικής της Λισαβόνας, το Μάρτιο του 2000, το Ευρωπαϊκό Συμβούλιο ζήτησε από τα κράτη μέλη και την Ευρωπαϊκή Επιτροπή να λάβουν μέτρα ώστε να συμβάλουν αποφασιστικά στην εξάλειψη της φτώχειας μέχρι το 2010. Τα Ευρωπαϊκά Συμβούλια που ακολούθησαν επανεπιβεβαίωσαν αυτόν το στόχο.

H ανοικτή μέθοδος συντονισμού (ΑΜΣ) για την κοινωνική προστασία και την κοινωνική ένταξη[1] - που θεσπίστηκε από το ίδιο Ευρωπαϊκό Συμβούλιο της Λισαβόνας - αποτέλεσε ευθύς εξαρχής αξιόλογο εργαλείο για τη στήριξη αυτής της πολιτικής δέσμευσης και την ενίσχυση της ικανότητας της ΕΕ να στηρίζει τα κράτη μέλη στην προσπάθειά τους να επιτύχουν μεγαλύτερη κοινωνική συνοχή στην Ευρώπη.

Παρά την πρόοδο αυτή, σημαντικά τμήματα του πληθυσμού σε όλα τα κράτη μέλη εξακολουθούν να βρίσκονται σε ένδεια και να έχουν περιορισμένη πρόσβαση σε βασικές υπηρεσίες ή αισθάνονται αποκλεισμένοι από τις κοινωνίες τους.

Η κατάσταση αυτή έρχεται σε απόλυτη αντίθεση με τις βασικές κοινές αξίες της Ευρωπαϊκής Ένωσης. Για το λόγο αυτό, η Επιτροπή, στην κοινωνική της ατζέντα για την περίοδο 2005-2010, πρότεινε να ανακηρυχθεί το έτος 2010 ευρωπαϊκό έτος για την καταπολέμηση της φτώχειας και του κοινωνικού αποκλεισμού.

Από τις αξιολογήσεις των προηγούμενων Ευρωπαϊκών Ετών εξάγονται τα ακόλουθα συμπεράσματα για τα Ευρωπαϊκά Έτη:

έχουν αποδείξει ότι αποτελούν αποτελεσματικό μέσο για την ανάδειξη των ευρωπαϊκών πολιτικών θεμάτων σε θέματα κορυφαίας σημασίας στην ατζέντα της ΕΕ. Το ευρύ επίπεδο συμμετοχής εντός ενός περιορισμένου χρονικού πλαισίου συνέβαλε στην επίτευξη πολιτικής στήριξης και στη δημιουργία των κατάλληλων προϋποθέσεων για ευρύτερες πολιτικές δεσμεύσεις .

απευθύνονται σε ένα φάσμα ενδιαφερόμενων μερών με σκοπό την προβολή, συζήτηση και ανταλλαγή απόψεων για ένα συγκεκριμένο θέμα. Για το λόγο αυτό αποτελούν αποτελεσματικό εργαλείο για την ενίσχυση της ευαισθητοποίησης .

αποτελούν επίσης αποτελεσματικό μέσο για τη δημιουργία συνέργειας μεταξύ διαφόρων τομέων παρέμβασης και σε διαφορετικά επίπεδα (ΕΕ, κράτη μέλη, περιφερειακό/τοπικό επίπεδο).

τείνουν να έχουν μεγαλύτερη προστιθέμενη αξία από τις μεμονωμένες παρεμβάσεις των κρατών μελών. Ασκούν επίσης σημαντική επίδραση στη δημιουργία πολιτικής ώθησης και συμβάλλουν στην αλλαγή πολιτικής .

Το πρώτο εξάμηνο του 2007, η Επιτροπή ζήτησε τη γνώμη διαφόρων ενδιαφερομένων μερών όσον αφορά τον προσανατολισμό και την υλοποίηση του Ευρωπαϊκού Έτους. Απάντησαν 58 βασικοί παράγοντες που δραστηριοποιούνται σε επίπεδο ΕΕ καθώς και σε εθνικό και περιφερειακό επίπεδο. Τα αποτελέσματα προσέφεραν αξιόλογους δείκτες για την προετοιμασία της εκτίμησης και για την κατάρτιση του σχεδίου απόφασης.

2. Ορισμοσ του προβληματοσ

2.1 Ανάλυση του προβλήματος

Ποιος επηρεάζεται και σε ποιο βαθμό

Η φτώχεια και ο κοινωνικός αποκλεισμός εκφράζονται με σύνθετους και πολυδιάστατους τρόπους. Η διάσταση του εισοδήματος είναι αυτή που συνήθως αναφέρεται ως «φτώχεια». Οι γεωγραφικές διαφορές δεν έχουν μόνο σημασία μεταξύ των χωρών αλλά και εντός της ίδιας χώρας (διαχωρισμός μεταξύ αστικών/αγροτικών περιοχών και/ή περιοχών που βρίσκονται σε ευνοϊκή/μειονεκτική θέση). Σε όλα τα κράτη μέλη εξακολουθούν να υπάρχουν διαφορές και ανισότητες μεταξύ των κοινωνικοοικονομικών ομάδων τόσο όσον αφορά την κατάσταση υγείας όσο και την πρόσβαση στην περίθαλψη . Εφόσον η απασχόληση εξακολουθεί να αποτελεί την καλύτερη διασφάλιση κατά της φτώχειας και του κοινωνικού αποκλεισμού, η ανεργία μακράς διάρκειας προφανώς συνδέεται άμεσα με τα κοινωνικά προβλήματα.

Ορισμένες ομάδες είναι ιδιαίτερα ευπαθείς: μετανάστες και εθνοτικές μειονότητες, γυναίκες, ηλικιωμένοι, παιδιά και νέοι, άτομα με αναπηρία.

Οι βασικές προκλήσεις

Στην πρόσφατη κοινή έκθεση του 2007 για την κοινωνική προστασία και την κοινωνική ένταξη, ως βασικές προκλήσεις για την καταπολέμηση της φτώχειας και του αποκλεισμού επισημαίνονται: η διακοπή της μετάδοσης της φτώχειας από γενιά σε γενιά μέσω της αντιμετώπισης της παιδικής φτώχειας και η προώθηση της ενεργητικής ένταξης.

Ανησυχίες και προσδοκίες του ευρέος κοινού

Σύμφωνα με δύο έρευνες του Ευρωβαρόμετρου που δημοσιεύτηκαν το 2007[2], η φτώχεια και ο κοινωνικός αποκλεισμός αποτελούν κοινωνική πραγματικότητα για σημαντικό αριθμό πολιτών της ΕΕ. Οι Ευρωπαίοι χαρακτηρίζουν την ανεργία ως τον πλέον σημαντικό παράγοντα που οδηγεί στη φτώχεια.

2.2 Παρέμβαση της ΕΕ

Ο ρόλος της ΕΕ και της Ευρωπαϊκής Επιτροπής δεν έγκειται στο να υποκαθιστούν τις εθνικές, περιφερειακές και τοπικές κυβερνήσεις στη χάραξη και στην υλοποίηση πολιτικών, αλλά στο να συμβάλουν καταλυτικά στην εξεύρεση κοινών στρατηγικών προσεγγίσεων για την αντιμετώπιση της φτώχειας και του κοινωνικού αποκλεισμού.

Στο πλαίσιο της αναθεωρημένης ανοικτής μεθόδου συντονισμού, τα κράτη μέλη υπέβαλαν, το 2006, εθνικές εκθέσεις στις οποίες παρουσίαζαν τη στρατηγική τους για τη μετουσίωση των συμφωνημένων κοινών στόχων σε στρατηγικά προγράμματα. Για τη μέτρηση της προόδου θεσπίστηκαν κοινοί δείκτες δύο επιπέδων. Οι εκθέσεις των κρατών μελών αξιολογήθηκαν από κοινού από την Επιτροπή και το Συμβούλιο στην κοινή έκθεση του 2007 για την κοινωνική ένταξη και την κοινωνική προστασία. Το 2008 τα κράτη μέλη θα υποβάλουν ολοκληρωμένες εθνικές εκθέσεις για τις στρατηγικές για την κοινωνική προστασία και την κοινωνική ένταξη, ενώ το 2009 και το 2010 θα δοθεί ιδιαίτερη βαρύτητα σε ειδικά θέματα, όπως και το 2007.

2.3 Ανάγκη βελτίωσης σε επίπεδο ΕΕ

Πρέπει να καταβληθούν περισσότερες προσπάθειες σε επίπεδο ΕΕ και σε εθνικό επίπεδο για την πλήρη αξιοποίηση των δυνατοτήτων που προσφέρει η ανοικτή μέθοδος συντονισμού. Ο συντονισμός μεταξύ εθνικών και περιφερειακών πολιτικών πολύ συχνά παραμένει ασαφής. Για να υπάρξει πραγματική διαβούλευση και να ληφθούν κατάλληλα και αποτελεσματικά μέτρα είναι απαραίτητη η συμμετοχή ατόμων που βρίσκονται σε κατάσταση αποκλεισμού τόσο στη φάση υλοποίησης και παρακολούθησης της στρατηγικής όσο και στη χάραξη μελλοντικών πολιτικών. Η ΑΜΣ πολύ συχνά θεωρείται αμιγώς κοινοτικό μέσο, ενώ στην πραγματικότητα αποτελεί μια γνήσια προσπάθεια για την αμοιβαία ενίσχυση της συνεργασίας σε όλα τα επίπεδα για την επίτευξη προόδου πάνω στους συμφωνημένους κοινούς στόχους.

Η ενσωμάτωση του κοινωνικής ένταξης σε άλλους τομείς πολιτικής εξακολουθεί να αποτελεί πρόκληση. Παρόλο που υπάρχει καλύτερος συντονισμός μεταξύ της υλοποίησης πολιτικών για την κοινωνική ένταξη και την υγειονομική περίθαλψη και της χρήσης των διαρθρωτικών Ταμείων, ιδίως του Ευρωπαϊκού Κοινωνικού Ταμείου, η προβολή του τελευταίου στον τομέα αυτόν μπορεί να βελτιωθεί. Παρά τη σχετική αύξηση της χρήσης δεικτών και στόχων, η Επιτροπή και τα κράτη μέλη δεν έχουν ακόμη καταλήξει σε ένα συστηματικό και διαφανές πλαίσιο για την υποβολή εκθέσεων όσον αφορά την υλοποίηση και τον αντίκτυπο των εθνικών σχεδίων δράσης. Πολλά κράτη μέλη στερούνται κατάλληλων μηχανισμών παρακολούθησης και αξιολόγησης των προτεραιοτήτων που προβλέπονται στα σχέδιά τους.

Τα εν λόγω σχέδια πρέπει να είναι καλύτερα στοχοθετημένα από ό,τι στο παρελθόν. Για το σκοπό αυτό, το ιδανικό θα ήταν να καθοριστεί ένας μικρός αριθμός βασικών στόχων - απόρροια διεξοδικής ανάλυσης της κατάστασης της φτώχειας/κοινωνικού αποκλεισμού - που θα καθορίζουν με σαφήνεια τα προς επίτευξη ποσοτικά αποτελέσματα και θα προσδιορίζουν ένα σαφές σύνολο δράσεων για την επίτευξη αυτών των στόχων.

2.4 Στήριξη της αποτελεσματικής υλοποίησης της δράσης της ΕΕ

Σύμφωνα με τη διεξαχθείσα ανάλυση και τις προτεραιότητες που επισημαίνονται στην κοινή έκθεση για την κοινωνική προστασία και την κοινωνική ένταξη, το Ευρωπαϊκό Έτος πρέπει να εστιαστεί στα ακόλουθα θέματα: παιδική φτώχεια και μεταφορά της φτώχειας από γενιά σε γενιά· αγορά εργασίας χωρίς αποκλεισμούς· λιγότερες ευκαιρίες για εκπαίδευση και κατάρτιση · πρόσβαση σε βασικές υπηρεσίες, συμπεριλαμβανομένης της στέγασης υπό αξιοπρεπείς συνθήκες· εξάλειψη των διακρίσεων και προώθηση της ενσωμάτωσης των μεταναστών και της ένταξης των εθνοτικών μειονοτήτων στην κοινωνία και στην αγορά εργασίας · αντιμετώπιση των αναγκών των ατόμων με αναπηρία και άλλων ευπαθών ομάδων .

3. Στοχοι

3.1 Γενικοί στόχοι

Η πρόταση ανακήρυξης του έτους 2010 σε ευρωπαϊκό έτος για την καταπολέμηση της φτώχειας και του κοινωνικού αποκλεισμού στοχεύει στην επανεπιβεβαίωση και στην ενίσχυση της αρχικής πολιτικής δέσμευσης που είχε αναλάβει η ΕΕ με την έναρξη της στρατηγικής της Λισαβόνας να λάβει μέτρα « ώστε να συμβάλει αποτελεσματικά στην εξάλειψη της φτώχειας » . Το Ευρωπαϊκό Έτος μπορεί να καταδείξει ότι η φτώχεια δημιουργεί σοβαρά προβλήματα στους πολίτες, στην κοινωνία συνολικά και στην οικονομία και παρεμποδίζει την κοινωνική και οικονομική ανάπτυξη. Κατά τον τρόπο αυτό θα αντικρουστεί η άποψη ότι η καταπολέμηση της φτώχειας επιβαρύνει την κοινωνία και θα εξαρθεί η σημασία της συλλογικής ευθύνης, που εκτός από τους υπεύθυνους λήψης αποφάσεων αφορά και τους παράγοντες του δημόσιου και του ιδιωτικού τομέα καθώς και τους πολίτες και τους κατοίκους της ΕΕ.

Σε πιο μακροπρόθεσμο επίπεδο, το Έτος θα συμβάλει ώστε να γίνει πιο αισθητός ο αντίκτυπος της ΑΜΣ και να ενισχυθεί η προσήλωση στις κοινωνικές αξίες της ΕΕ.

3.2 Βασικά μηνύματα και ειδικοί στόχοι

Οι ειδικοί στόχοι θα αναπτύσσονται γύρω από βασικά μηνύματα. Αυτά τα βασικά μηνύματα δεν αποσκοπούν μόνο στην ευαισθητοποίηση του κοινού για την έκταση του φαινομένου της φτώχειας, αλλά και στο να καταδειχτεί ότι υπάρχουν λύσεις και να ζητηθεί η λήψη νέων μέτρων.

Αναγνώριση - αναγνώριση του δικαιώματος των ατόμων που βρίσκονται σε κατάσταση φτώχειας και κοινωνικού αποκλεισμού να ζουν με αξιοπρέπεια και να συμμετέχουν ενεργά στην κοινωνία.

Αίσθημα κοινής ευθύνης - ενίσχυση της συμμετοχής περισσότερων πολιτών σε πολιτικές και δράσεις που αφορούν θέματα κοινωνικής ένταξης και επισήμανση της συλλογικής ευθύνης στην αντιμετώπιση της φτώχειας και της περιθωριοποίησης. Το Ευρωπαϊκό Έτος θα προωθήσει την ευαισθητοποίηση, τη συμμετοχή και την ανάληψη δέσμευσης και θα προσφέρει νέες ευκαιρίες για τη συμμετοχή του μέσου πολίτη.

Συνοχή – προώθηση μιας συνεκτικότερης κοινωνίας μέσω της μεγαλύτερης ευαισθητοποίησης ως προς τα πλεονεκτήματα που συνεπάγεται για όλους μια κοινωνία στην οποία έχει εξαλειφθεί η φτώχεια και στην οποία κανείς δεν είναι καταδικασμένος να ζει στο περιθώριο.

Δέσμευση - επανεπιβεβαίωση της σθεναρής πολιτικής δέσμευσης της ΕΕ για την καταπολέμηση της φτώχειας και του κοινωνικού αποκλεισμού και προβολή της σε όλα τα επίπεδα διακυβέρνησης.

4. Πιθανές επιλογές

Εξετάστηκαν τέσσερις επιλογές: status quo· συντονισμός και κεντρική διαχείριση του Ευρωπαϊκού Έτους από την Επιτροπή· απολύτως αποκεντρωμένη διαχείριση του Ευρωπαϊκού Έτους· αποκεντρωμένη διαχείριση του Ευρωπαϊκού Έτους και συντονισμός του σε κεντρικό επίπεδο.

Η τελευταία επιλογή θα διασφαλίσει εντονότερο αντίκτυπο όσον αφορά την πολιτική δέσμευση σε όλα τα επίπεδα και την αποτελεσματική στήριξη της ΑΜΣ. Επιπλέον, φαίνεται να αποτελεί την πλέον αποτελεσματική λύση τόσο για την προσέγγιση των ενδιαφερομένων μερών και των πολιτικών «επί τόπου » όσο και για τη διασφάλιση ισχυρής διασύνδεσης μεταξύ των διαφόρων δράσεων και των διαφόρων επιπέδων παρέμβασης.

Ο αποτελεσματικός συντονισμός των διαφόρων δράσεων, που θα διασφαλίζεται από την Επιτροπή, θα έχει το μεγαλύτερο δυνατό αντίκτυπο όσον αφορά την προβολή του όλου εγχειρήματος και τις ευκαιρίες για την αξιοποίηση των συνεργειών.

Κατά τον τρόπο αυτό θα διασφαλιστεί η αποτελεσματική δράση για όλες τις προτεραιότητες που επισημαίνονται για το Ευρωπαϊκό Έτος, όπως: καταπολέμηση των στερεοτύπων και του στιγματισμού· ανταλλαγή απόψεων για τα πλέον κατάλληλα πρότυπα συμμετοχής των ατόμων που βρίσκονται σε κατάσταση φτώχειας στη διαδικασία λήψης αποφάσεων· και παροχή πλαισίου για την αποτελεσματική μάθηση και κατάρτιση.

5. Υλοποιηση δρασεων στο πλαισιο της τελικησ επιλογησ

5.1 Συντονισμός και διαχείριση των δραστηριοτήτων

Ο ρόλος και η λειτουργία των συντονιστικών δομών θα αποτελέσουν βασικό παράγοντα για την επιτυχία του Ευρωπαϊκού Έτους.

Σε επίπεδο ΕΕ, θα συγκροτηθεί επιτροπή από εκπροσώπους των κρατών μελών προκειμένου να επικουρεί την Επιτροπή στην υλοποίηση των δραστηριοτήτων του Ευρωπαϊκού Έτους. Η επιτροπή θα παρακολουθεί την υλοποίηση των δραστηριοτήτων βάσει κοινών κατευθυντήριων γραμμών που θα αναπτύξει η Επιτροπή ( στρατηγικό έγγραφο-πλαίσιο ) για τη διασφάλιση της συνοχής με την κοινή έκθεση για την κοινωνική ένταξη. Το ΣΕΠ, στο οποίο θα καθορίζονται οι βασικές προτεραιότητες του Ευρωπαϊκού Έτους καθώς και οι στόχοι του, θα χρησιμεύει ως σημείο αναφοράς για τα κράτη μέλη.

Σε εθνικό επίπεδο, κάθε κράτος μέλος θα είναι υπεύθυνο για το συντονισμό και την υλοποίηση των εθνικών και περιφερειακών μέτρων καθώς και των μέτρων σε επίπεδο τοπικής αυτοδιοίκησης. Τα κράτη μέλη θα υποβάλουν στην Επιτροπή εθνικό πρόγραμμα για την υλοποίηση του Ευρωπαϊκού Έτους . Κάθε πρόγραμμα θα πρέπει να σχεδιάζεται, εγκρίνεται και εφαρμόζεται σε στενή συνεργασία και υπό την εποπτεία των εθνικών εκτελεστικών φορέων (ΕΕΦ) που θα οριστούν από τις χώρες που συμμετέχουν στο Ευρωπαϊκό Έτος. Κατά τον καθορισμό και την εφαρμογή των οικείων εθνικών στρατηγικών, κάθε ΕΕΦ θα συνεργάζεται στενά και θα ζητεί τη γνώμη μιας εθνικής συμβουλευτικής ομάδας , που θα αποτελείται από ένα ευρύ φάσμα ενδιαφερομένων μερών, συμπεριλαμβανομένων των οργανώσεων της κοινωνίας των πολιτών που εκπροσωπούν τα συμφέροντα των ατόμων που βρίσκονται σε κατάσταση φτώχειας, εκπροσώπων των εθνικών κοινοβουλίων, κοινωνικών εταίρων και περιφερειακών και τοπικών αρχών.

5.2 Συμπληρωματικότητα και συνέργειες

Η Επιτροπή θα διασφαλίζει τη συνοχή μεταξύ των δραστηριοτήτων του Ευρωπαϊκού Έτους και άλλων κοινοτικών δράσεων και πρωτοβουλιών, ειδικά δε με προγράμματα που αφορούν τους ακόλουθους τομείς: απασχόληση, κοινωνική αλληλεγγύη (συμπεριλαμβανομένης της διάστασης του φύλου): αναπηρία και καταπολέμηση των διακρίσεων (πρόγραμμα PROGRESS) διαρθρωτικά Ταμεία της ΕΕ (συμπεριλαμβανομένου του Ευρωπαϊκού Κοινωνικού Ταμείου) εκπαίδευση και επαγγελματική κατάρτιση, συμμετοχή στα κοινά· νεολαία μετανάστευση· και έρευνα.

5.3 Δράσεις κοινοτικής κλίμακας

Μεταξύ των δράσεων που έχουν προγραμματιστεί σε κοινοτική κλίμακα συγκαταλέγονται: διοργάνωση διαφόρων πρωτοβουλιών αλληλεγγύης για την ελάφρυνση της φτώχειας και του κοινωνικού αποκλεισμού ώστε να δίνεται η ευκαιρία στους απλούς πολίτες να συμβάλλουν άμεσα ή μέσω των οργανώσεών τους, ακόμη και σε πολύ μικρό βαθμό και με οποιοδήποτε τρόπο· εκστρατείες των μέσων μαζικής επικοινωνίας με κύριο σκοπό τη διοργάνωση δράσεων για την άντληση κεφαλαίων· διοργάνωση συναντήσεων και εκδηλώσεων σε κοινοτικό επίπεδο, με σκοπό την ενίσχυση της ευαισθητοποίησης σε θέματα σχετικά με το Ευρωπαϊκό Έτος για τη φτώχεια και τον κοινωνικό αποκλεισμό και παροχή ενός φόρουμ για την ανταλλαγή απόψεων· ανάπτυξη λογότυπου και συνθημάτων για το Ευρωπαϊκό Έτος.

5.4 Συγχρηματοδότηση των δράσεων σε επίπεδο ΕΚ

Ορισμένες εκδηλώσεις θα διοργανώνονται σε κοινοτικό επίπεδο, συμπεριλαμβανομένων των εκδηλώσεων για την έναρξη και τη λήξη του Ευρωπαϊκού Έτους.

5.5 Συγχρηματοδότηση των δράσεων σε εθνικό επίπεδο

Οι εν λόγω δράσεις πρέπει να συνεκτιμούν την ανάγκη παροχής ευκαιριών χρηματοδότησης που θα διασφαλίζουν την πρόσβαση σε «επιτόπιες» οργανώσεις και σε σχέδια στα οποία συμμετέχουν οι πλέον περιθωριοποιημένες ομάδες. Οι ενέργειες σε τοπικό, περιφερειακό ή εθνικό επίπεδο είναι δυνατό να χρηματοδοτηθούν από τον κοινοτικό προϋπολογισμό έως και κατά 50% του συνολικού επιλέξιμου κόστους ανά συμμετέχουσα χώρα.

Οι συγχρηματοδοτούμενες δράσεις μπορούν να περιλαμβάνουν: συναντήσεις και εκδηλώσεις, σεμινάρια αμοιβαίας μάθησης σε εθνικό, περιφερειακό και τοπικό επίπεδο· εκστρατείες ενημέρωσης, διαπαιδαγώγησης και προβολής, έρευνες και μελέτες, ευκαιρίες κατάρτισης, συνεργασία με τα μέσα μαζικής επικοινωνίας· ανάπτυξη πιλοτικών περιφερειακών και τοπικών σχεδίων δράσης για την κοινωνική ένταξη.

5.6 Συνολικός προϋπολογισμός του προγράμματος: 17 εκατ. ευρώ

Εκατ. €

Δράσεις | Είδος υλοποίησης | 2009 | 2010 | ΣΥΝΟΛΟ |

Αριθ. | Συνολικό κόστος | Αριθ. | Συνολικό κόστος | Συνολικό κόστος |

Σε κοινοτικό επίπεδο (100%) | Συνεδριάσεις και εκδηλώσεις | 1 | 0,400 | 0,400 |

Τεχνική βοήθεια | 1 | 0,600 | 0,600 |

Εκστρατείες ενημέρωσης και προβολής· | 1 | 6.150 | 6.150 |

Δραστηριότητες αξιολόγησης. | 1 | 0,150 | 0,150 |

Συγχρηματοδότηση των δράσεων σε κοινοτικό επίπεδο (80%) | Δράσεις εμβληματικού χαρακτήρα σε ευρωπαϊκό επίπεδο (εκδηλώσεις έναρξης/λήξης) | 1 | 0,350 | 1 | 0,350 | 0,700 |

Συγχρηματοδότηση των δράσεων σε εθνικό επίπεδο (50%) | Επιχορηγήσεις των εθνικών εκτελεστικών φορέων | 30 | 9.000 | 9.000 |

ΣΥΝΟΛΙΚΟ ΚΟΣΤΟΣ | 5 | 7.650 | 31 | 9.350 | 17.000 |

6. Παρακολούθηση και αξιολόγηση

Το 2009 θα δρομολογηθεί εξωτερική αξιολόγηση για τη συγκέντρωση βασικών στοιχείων με σκοπό την παρακολούθηση της υλοποίησης του Ευρωπαϊκού Έτους και την παροχή ενδιάμεσων αποτελεσμάτων, εάν παραστεί ανάγκη. Τα αποτελέσματα της τελικής αξιολόγησης θα πρέπει να είναι διαθέσιμα έως τα μέσα του 2011.

[1] Περισσότερες πληροφορίες στη σελίδα του ιστοτόπου Europa: http://ec.europa.eu/employment_social/index_en.html .

[2] Τα εν λόγω Ευρωβαρόμετρα διατίθενται στις ακόλουθες διευθύνσεις: http://ec.europa.eu/public_opinion/archives/ebs/ebs_273_en.pdf και http://ec.europa.eu/public_opinion/archives/ebs/ebs_279.pdf.